**განმარტებითი ბარათი**

**საქართველოს კანონის პროექტზე**

**„საქართველოს 2022 წლის სახელმწიფო ბიუჯეტის შესახებ“**

**საქართველოს კანონში ცვლილების შეტანის თაობაზე“**

**ა) ზოგადი ინფორმაცია კანონპროექტის შესახებ:**

**ა.ა) კანონპროექტის მიღების მიზეზი:**

**ა.ა.ა) პრობლემა რომლის გადაჭრასაც მიზნად ისახავს კანონპროექტი:**

 ახალი კორონავირუსის პანდემიამ 2020 წელს მნიშვნელოვანი გავლენა მოახდინა საქართველოს ეკონომიკაზე და შედეგად რეალური ეკონომიკის შემცირებამ 6,8% შეადგინა. ეკონომიკური რეცესია 2021 წლის პირველ კვარტალშიც გაგრძელდა და რეალური ეკონომიკა 4,1% შემცირდა.

 გასული წლის მეორე კვარტლიდან საქართველოს ეკონომიკის აღდგენის პროცესი დაიწყო. ამ პერიოდში მნიშვნელოვნად გაიზარდა ექსპორტ-იმპორტის, დღგ-ის გადამხდელ საწარმოთა ბრუნვების, საფინანსო სექტორის ზრდის, წმინდა ფულადი გზავნილების და სხვა ეკონომიკური მაჩვენებლები, რის შედეგადაც 2021 წლის II კვარტალში ეკონომიკურმა ზრდამ 28,9% შეადგინა. დადებითი ტენდენციები გაგრძელდა გასული წლის მეორე ნახევარშიც, კერძოდ რეალურმა ეკონომიკურმა ზრდამ 2021 წლის III კვარტალში 9,1%, IV კვარტალში 8,8% შეადგინა, ხოლო წლიურმა მაჩვენებელმა 10,4% შეადგინა.

 2022 წლის ბიუჯეტი დაიგეგმა 6%-იანი რეალური ეკონომიკური ზრდის პროგნოზით, ხოლო ნომინალურ გამოხატულებაში მთლიანი შიდა პროდუქტის პროგნოზი 64,8 მლრდ ლარს შეადგენდა. 6%-იანი ზრდის შემთხვევაში, პროგნოზირებული იყო, რომ საქონლის ექსპორტის მაჩვენებელი გაიზრდებოდა დაახლოებით 13%-ით, ხოლო 2019 წელთან შედარებით ტურიზმის აღდგენის მაჩვენებელი იქნებოდა 70%-ის ფარგლებში.

 უკრაინაში საომარი მოქმედებების დაწყებამ პირველ ეტაპზე მნიშვნელოვანი რისკის ქვეშ დააყენა საქართველოს ეკონომიკური ზრდის პროგნოზი, ვინაიდან რეგიონში განვითარებულ საომარ მოქმედებებს შესაძლოა უარყოფითი გავლენა მოეხდინა ტურიზმის აღდგენის დინამიკაზე, ასევე სავაჭრო პარტნიორ ქვეყნებში ეკონომიკურ რეცესიას შესაძლოა გამოეწვია საქონლის ექსპორტის საპროგნოზო მაჩვენებლის მნიშვნელოვანი შემცირება.

აღსანიშნავია, რომ მიმდინარე წელს არ მოხდა ზემოხსენებული რისკების მატერიალიზაცია. განვლილი პერიოდის ანალიზიდან გამოიკვეთა შემდეგი ტენდენციები:

* იანვარ-ივლისში საქონლის ექსპორტის მაჩვენებელი 3,1 მლრდ აშშ დოლარს შეადგენს, რაც 36,4%-ით აღემატება გასული წლის მაჩვენებელს, მათ შორის ადგილობრივი ექსპორტის მაჩვენებელი 2,2 მლრდ აშშ დოლარია, რაც 34%-ით მეტია 2021 წლის ამავე პერიოდის მაჩვენებელზე. აღსანიშნავია, რომ ექსპორტი ევროკავშირის ქვეყნებში გაზრდილია 39%-ით, ხოლო დსთ-ს ქვეყნებში 22,7%-ით;
* იანვარ-ივლისში ტურიზმიდან მიღებული შემოსავლები ქვეყნის ეკონომიკაში შეადგენს 1,6 მლრდ აშშ დოლარს, რაც 3,2-ჯერ მეტია 2021 წლის მაჩვენებელზე. თუ 2019 წელთან მიმართებაში გავაანალიზებთ, ტურიზმიდან შემოსავლების აღდგენის მაჩვენებელი 7 თვეში 87%-ს აღემატება, მათ შორის იანვარ-აპრილში აღდგენის საშუალო მაჩვენებელი 68% იყო, ხოლო მაისი-ივლისის პერიოდში საშუალო მაჩვენებელმა 100%-ს გადააჭარბა;
* პირდაპირმა უცხოურმა ინვესტიციებმა წლის პირველ ნახევარში 922,9 მლნ აშშ დოლარი შეადგინა, რაც გასული წლის მაჩვენებელს 2-ჯერ აღემატება, ხოლო 2019 წლის პირველი ნახევრის მაჩვენებელს 62,5%-ით აჭარბებს;
* დღგ-ის გადამხდელ საწარმოთა ბრუნვები იანვარ-ივლისის პერიოდში გაზრდილია 21%-ზე მეტით;

არსებული ტენდენციების გათვალისწინებით, მიმდინარე წლის ივლისში, საქართველოს პარლამენტთან შეთანხმებით, საქართველოს მთავრობის მიერ მოწონებულ იქნა ქვეყნის ძირითადი მონაცემებისა და მიმართულებების დოკუმენტის პირველადი ვარიანტი, სადაც ნაწილობრივ განახლდა ეკონომიკური პარამეტრები, თუმცა იმ პერიოდში არ შეცვლილა რეალური ეკონომიკური ზრდის საპროგნოზო მაჩვენებელი და შენარჩუნებულ იქნა 6%-ის დონეზე.

განახლებული მაკროეკონომიკური პროგნოზები ითვალისწინებს:

* რეალური ეკონომიკური ზრდის საპროგნოზო მაჩვენებელს 8,5%-ის ოდენობით, ნაცვლად მანამდე არსებული 6%-ისა;
* ფაქტიური მაჩვენებლების გათვალისწინებით მშპ-ის დეფლატორის პროგნოზი შეადგენს 10,5%-ს;
* ნომინალური მთლიანი შიდა პროდუქტის პროგნოზი განსაზღვრულია 72,2 მლრდ ლარის ოდენობით;
* ნაერთი ბიუჯეტის საგადასახადო შემოსავლები იზრდება 1 266,0 მლნ ლარის ოდენობით და განისაზღვრება 16 824,0 მლნ ლარის ოდენობით;

მაღალი ეკონომიკური ზრდის გათვალისწინებით დღის წესრიგში დადგა 2022 წლის ბიუჯეტში ცვლილებების მომზადება, რომელიც ორიენტირებულია 2 ძირითადი მიზნის მიღწევაზე, კერძოდ:

* **ბიუჯეტის დეფიციტის და მთავრობის ვალის შემცირება -** პანდემიიდან გამომდინარე, 2020 წელს მნიშვნელოვნად გაიზარდა საბიუჯეტო დეფიციტი და მშპ-ს 9,3%-ს მიაღწია, შესაბამისად გაიზარდა მთავრობის ვალის მოცულობაც და 2020 წლის ბოლოსთვის მშპ-ს 60%-ს გადააჭარბა.

2021 წელს ეკონომიკური აღდგენის შედეგად შესაძლებელი გახდა ბიუჯეტის დეფიციტის შემცირება 6,1%-მდე, ხოლო მთავრობის ვალის მოცულობა ჩამოცდა მშპ-ს 50%-ს.

2022 წლის ნაერთი ბიუჯეტი დაიგეგმა მშპ-სთან მიმართებაში 4,4%-იანი დეფიციტის, ხოლო მთავრობის ვალის 51%-იანი ნიშნულის ოდენობით.

მაღალი ეკონომიკური ზრდის პირობებში, ქვეყნის ფისკალური დისციპლინის მიმართ მაღალი ნდობის და შესაბამისად მომდევნო წლებში სტაბილური ეკონომიკური ზრდის შესანარჩუნებლად აუცილებელია მიმდინარე წელს მნიშვნელოვნად შემცირდეს, როგორც ბიუჯეტის დეფიციტის, ისე მთავრობის ვალის მაჩვენებლები.

წარმოდგენილი ცვლილებების მიხედვით 2022 წელს ვალის აღების მაჩვენებელი მცირდება 710,5 მლნ ლარის ოდენობით და წლის ბოლოსთვის მთავრობის ვალის მოცულობა შეადგენს მშპ-ს 39,6%-ს. ამასთანავე, ნაერთი ბიუჯეტის დეფიციტის მოცულობა, მშპ-ს 4,4%-დან მცირდება მშპ-ს 3,2%-მდე;

* **სახელმწიფოს მიერ აღებული ვალდებულებების სრულყოფილი დაფინანსება და ქვეყნის ინფრასტრუქტურის გაუმჯობესება -** ამ კუთხით წარმოდგენილი ცვლილებები ითვალისწინებს დამატებითი თანხების მიმართვას შემდეგი მიმართულებებით:
	+ სოციალურად დაუცველი ბავშვების ყოველთვიური დახმარება მიმდინარე წლის 1 ივნისიდან გაიზარდა 50 ლარით და განისაზღვრა 150 ლარის ოდენობით, შესაბამისად პროგრამის დასაფინანსებლად დამატებით გამოიყოფა 86,2 მლნ ლარი;
	+ მიმდინარე წელს დაიწყო საზოგადოებრივ სამუშაოზე დასაქმების ხელშეწყობის პროგრამა, რომლისთვისაც გამოიყოფა 40,0 მლნ ლარამდე;
	+ ჯანდაცვის პროგრამებზე დამატებით გამოიყოფა 80,0 მლნ ლარი, მათ შორის ახალი კორონავირუსის (COVID-19) მკურნალობასთან დაკავშირებული ხარჯებისთვის დამატებით გამოიყოფა 45,0 მლნ ლარი;
	+ საქართველოს მთავრობის გადაწყვეტილებით, სასოფლო-სამეურნეო დანიშნულების მიწის ნაკვეთების მესაკუთრეთა ხელშეწყობის მიზნით მიმდინარე წელს დაწყებული ახალი პროგრამის დასაფინანსებლად გამოიყოფა 40,0 მლნ ლარი;
	+ რთველის დასაფინანსებლად დამატებით გამოიყოფა 40,0 მლნ ლარი;
	+ სოფლის მეურნეობის ხელშეწყობის სხვა პროგრამების დასაფინანსებლად დამატებით გამოიყოფა 70,0 მლნ ლარი, მათ შორის 55,0 მლნ ლარი გათვალისწინებულია შეღავათიანი აგროკრედიტების დააფინანსებლად;
	+ დაგროვებითი საპენსიო სქემის ფარგლებში სახელმწიფოს ვალდებულებების სრულად დასაფინანსებლად დამატებით გამოიყოფა 15,0 მლნ ლარი;
	+ თავდაცვის სამინისტროს დასაფინანსებლად დამატებით გამოიყოფა 80,0 მლნ ლარი;
	+ სამაშველო ვერტმფრენების შესყიდვის მიზნით გამოიყოფა 50,0 მლნ ლარი, პოლიციელთა ბინების მშენებლობის (პოლიციის ქალაქი) დასაფინანსებლად გამოიყოფა 20,0 მლნ ლარი, ხოლო სახანძრო მანქანების შესყიდად 27,5 მლნ ლარი;
	+ სპორტის ხელშეწყობის და მიღწეული შედეგების შესაბამისად სპორტსმენთა დაჯილდოების მიზნით დამატებით გამოიყოფა 43,0 მლნ ლარი;
	+ ქ. თბილისსა და მუნიციპალიტეტებში ინფრასტრუქტურული პროექტების დაფინანსების მიზნით ქ. თბილისის მუნიციპალიტეტის ტრანსფერი იზრდება 65,0 მლნ ლარით, ხოლო რეგიონებში განსახორციელებელი პროექტების ფონდისთვის დამატებით გამოიყოფა 130,0 მლნ ლარი. გარდა ამისა აღსანიშნავია, რომ მუნიციპალიტეტების საგადასახადო შემოსავლები თავდაპირველ გეგმასთან შედარებით გაზრდილია 160,0 მლნ ლარამდე, რომლის დიდი ნაწილი ასევე მიიმართება ინფრასტრუქტურული პროექტების დასაფინანსებლად;
	+ რეგიონული განვითარებისა და ინფრასტრუქტურის სამინისტროს დაფინანსება იზრდება 80,0 მლნ ლარამდე, რაც ძირითადად დაკავშირებულია 2023 წელს საქართველოში დაგეგმილი ფეხბურთში ევროპის 21 წლამდე ჩემპიონატის მასპინძლობისთვის საფეხბურთო სტადიონების მშენებლობა-რეაბილიტაციასთან.

**ა.ა.ბ) არსებული პრობლემის გადასაჭრელად კანონის მიღების აუცილებლობა:**

 ნორმატიულ აქტში ცვლილების (ცვლილების (ცვლილებების) ან/და დამატების (დამატებების) შეტანა ხდება მხოლოდ იმავე სახის ნორმატიული აქტით, შესაბამისად „საქართველოს 2022 წლის სახელმწიფო ბიუჯეტის შესახებ“ საქართველოს კანონში ცვლილება უნდა განხორციელდეს კანონით.

**ა.ბ) კანონპროექტის მოსალოდნელი შედეგი:**

 2022 წლის სახელმწიფო ბიუჯეტის შემოსულობებისა და გადასახდელების დაზუსტება.

 **ა.გ) კანონპროექტის ძირითადი არსი:**

 „საქართველოს საბიუჯეტო კოდექსის“ მე-40 მუხლის შესაბამისად, საქართველოს სახელმწიფო ბიუჯეტის შემოსულობებისა და გადასახდელების დაზუსტება.

# **ძირითადი მაკროეკონომიკური და ფისკალური მაჩვენებლები**

 განახლებული მაკროეკონომიკური პარამეტრების მიხედვით, 2022 წლის რეალური ეკონომიკური ზრდის პროგნოზი თავდაპირველი 6,0%-დან იზრდება 8,5%-მდე. მთლიანი შიდა პროდუქტის დეფლატორის პროგნოზი განისაზღვრება 10,5%-ის ოდენობით. შესაბამისად განახლდა ნომინალური მთლიანი შიდა პროდუქტის მაჩვენებელიც და მისი მოცულობა თავდაპირველად დაგეგმილი 64,8 მლრდ ლარის ნაცვლად განისაზღვრება 72,2 მლრდ ლარის ოდენობით.

 „ეკონომიკური თავისუფლების შესახებ“ საქართველოს ორგანული კანონით განსაზღვრულ პარამეტრებთან მიმართებაში გასათვალისწინებელია, რომ:

* დეფიციტი კვლავ რჩება კანონით გათვალისწინებულ ზღვარზე (3%) მაღლა და 2022 წელს სახელმწიფოს ერთიანი ბიუჯეტის უარყოფითი მთლიანი სალდო შეადგენს 2 246 მლნ ლარს, რაც პროგნოზირებული მთლიანი შიდა პროდუქტის (მშპ-ის) 3,1%-ია (თავდაპირველი გეგმით გათვალისწინებული იყო 4,2%) და კანონმდებლობით დადგენილ ვადაში, 2023 წელს უბრუნდება 3%-ზე დაბალ ნიშნულს, ხოლო საშუალოვადიანი პერიოდის ბოლოსათვის ჩამოცდება მშპ-ის 2.5%-ს;
* 2022 წლის ბოლოსთვის მოსალოდნელი საქართველოს მთავრობის ვალისთვის დადგენილი ზღვრული მოცულობა მშპ-ის 40,2%-ია, მათ შორის მთავრობის ვალი 39,5%, ხოლო საჯარო და კერძო თანამშრომლობის პროექტების ფარგლებში აღებული ვალდებულებების მიმდინარე ღირებულება (2022 წლის 1 იანვრის მდგომარეობით), საორიენტაციო შეფასებით მშპ-ის 0.01%-ია.

# **ნაერთი ბიუჯეტის შემოსულობები**

 დაგეგმილთან შედარებით მაღალი ეკონომიკური ტენდენციები შესაძლებლობას იძლევა გაიზარდოს ნაერთი ბიუჯეტის შემოსულობების დაგეგმილი მაჩვენებლები, კერძოდ:

* საგადასახადო შემოსავლები ჯამში იზრდება 1 266,0 მლნ ლარით და 16 824,0 მლნ ლარს შეადგენს. გადასახადების გაზრდილი მაჩვენებლიდან 1 050,0 მლნ ლარი მიიმართება სახელმწიფო ბიუჯეტში, ხოლო 216,0 მლნ ლარი ავტონომიური რესპუბლიკების რესპუბლიკურ და მუნიციპალიტეტების ბიუჯეტებში;
* გრანტების გეგმა უცვლელია და 422,0 მლნ ლარს შეადგენს;
* სხვა შემოსავლების მაჩვენებელი განისაზღვრება 1 430,0 მლნ ლარით, რაც დაგეგმილთან შედარებით 205,0 მლნ ლარით მეტია, მათ შორის სახელმწიფო ბიუჯეტში მიიმართება 150,0 მლნ ლარი, ხოლო მუნიციპალიტეტების ბიუჯეტებში 55,0 მლნ ლარი;
* არაფინანსური აქტივების კლების (პრივატიზაცია) მაჩვენებელი უცვლელია და 450,0 მლნ ლარს შეადგენს;
* ფინანსური აქტივების კლების (სესხების დაბრუნება) მაჩვენებელი იზრდება 20,0 მლნ ლარით და 150,0 მლნ ლარს შეადგენს;

აღნიშნული მაჩვენებლების გათვალისწინებით ნაერთი ბიუჯეტის არადეფიციტური შემოსულობები (ვალის აღების გამოკლებით) ჯამში იზრდება 1 491,0 მლნ ლარით, ხოლო ჯამური შემოსულობები, ვალის აღების გეგმის 710,0 მლნ ლარით შემცირების ხარჯზე იზრდება 781,0 მლნ ლარით და 22 918,0 მლნ ლარს შეადგენს.

# **სახელმწიფო ბიუჯეტის შემოსულობები**

წარმოდგენილი პროექტის მიხედვით საქართველოს 2022 წლის სახელმწიფო ბიუჯეტის **შემოსულობების** ჯამური მაჩვენებელი იზრდება 489,7 მლნ ლარით და შეადგენს 19 852,3 მლნ ლარს, მათ შორის:

* **შემოსავლები - 15 760,7 მლნ ლარი** (დამტკიცებულ გეგმასთან შედარებით გაზრდილია 1 200,3 მლნ ლარით);
	+ **საგადასახადო შემოსავლები** შეადგენს 14 473,0 მლნ ლარს, რაც დამტკიცებულ გეგმასთან მიმართებაში გაზრდილია 1 049,4 მლნ ლარით, მათ შორის:
		- **საშემოსავლო გადასახადის** საპროგნოზო მაჩვენებელი განისაზღვრება 4 590,7 მლნ ლარით (იზრდება 290.7 მლნ ლარით)
		- **მოგების გადასახადის** საპროგნოზო მაჩვენებელი განისაზღვრა 1 829,0 მლნ ლარით (იზრდება 209,0 მლნ ლარით);
		- **დამატებული ღირებულების გადასახადის** საპროგნოზო მაჩვენებელი განისაზღვრა 5 826,3 (იზრდება 427,7 მლნ ლარით);
		- **აქციზის** საპროგნოზო მაჩვენებელი განისაზღვრა 1 985.0 მლნ ლარის ოდენობით (იზრდება 95.0 მლნ ლარით);
		- **იმპორტის** გადასახადის საპროგნოზო მაჩვენებელი განისაზღვრა 112.0 მლნ ლარით (იზრდება 27.0 მლნ ლარით);
		- **სხვა გადასახადის** საპროგნოზო მაჩვენებელი უცვლელია და განისაზღვრება 130.0 მლნ ლარის ოდენობით.
	+ **სხვა შემოსავლების** პროგნოზი იზრდება 150.0 მლნ ლარით და განისაზღვრება 945.0 მლნ ლარის ოდენობით. ზრდაში ასახულია:
		- 20 მლნ ლარი - საპროცენტო შემოსავლის სახით;
		- 149,0 მლნ ლარი - დივიდენდების სახით მისაღები შემოსავლები, მათ შორის ეროვნული ბანკის მოგებიდან მიღებული თანხა გაზრდილია 156,0 მლნ ლარით, ხოლო სს „სახელმწიფო ელექტროსისტემის“ მიერ გადასახდელი დივიდენდი შემცირებულია 7,0 მლნ ლარით, ვინაიდან კომპანიამ რეაბილიტაციის რეჟიმიდან გამოსვლის დროს შეთანხმებული თანხა სრულად გადაიხადა 2021 წლის ბოლოს;
		- 50,0 მლნ ლარით მცირდება ბუნებრივი რესურსების ლიცენზიებიდან მისაღები შემოსავლები;
		- სხვა შემოსავლების დანარჩენი კატეგორიებიდან პროგნოზირებულია დამატებით 31,0 მლნ ლარის მობილიზება, რაც ძირითადად დაკავშირებულია საქართველოს გავლით ტრანზიტული ტვირთის მოცულობის ზრდასთან;
	+ **გრანტების** სახით დაგეგმილი მაჩვენებლები იზრდება 0,9 მლნ ლარით და განისაზღვრება 342,7 მლნ ლარის ოდენობით;
* **არაფინანსური აქტივების კლების** (პრივატიზაცია) სახით მისაღები თანხების გეგმა უცვლელია და შეადგენს 300.0 მლნ ლარს;
* **ფინანსური აქტივების კლების** (სესხების დაბრუნება)მაჩვენებელი ასევე უცვლელია და შეადგენს 150,0 მლნ ლარს;
* **ვალდებულებების ზრდის** სახით მისაღები სახსრები განისაზღვრება 3 641,6 მლნ ლარის ოდენობით, რაც 710,5 მლნ ლარით ნაკლებია თავდაპირველ გეგმიურ მაჩვენებელზე, მათ შორის:
	+ საშინაო ფასიანი ქაღალდების წმინდა გამოშვება უცვლელია და განსაზღვრულია 1 300 მლნ ლარით;
	+ საინვესტიციო კრედიტების მაჩვენებელი, მცირდება 310,5 მლნ ლარით და შეადგენს 1 541,6 მლნ ლარს;
	+ საბიუჯეტო დახმარების სახით მისაღები კრედიტების მაჩვენებელი მცირდება 400,0 მლნ ლარით და შეადგენს 800,0 მლნ ლარს.

# **სახელმწიფო ბიუჯეტის გადასახდელები (ასიგნებები)**

წარმოდგენილი ცვლილებით სახელწიფო ბიუჯეტის ასიგნებები ჯამურად შეადგენს 19 678,7 მლნ ლარს, რაც დამტკიცებული გეგმასთან შედარებით გაზრდილია 507.6 მლნ ლარით.

საბიუჯეტო ასიგნებების ცვლილებები დაგეგმილია შემდეგი მიმართულებებით:

**საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის სამინისტროს** ასიგნებები განისაზღვრა 6 237,3 მლნ ლარით, რაც თავდაპირველ დამტკიცებულ ბიუჯეტთან შედარებით გაზრდილია 210,0 მლნ ლარით. მათ შორის გათვალისწინებულია:

* სოციალურად დაუცველი ბავშვების ყოველთვიური დახმარება მიმდინარე წლის 1 ივნისიდან გაიზარდა 50 ლარით და განისაზღვრა 150 ლარის ოდენობით, შესაბამისად პროგრამის დასაფინანსებლად დამატებით გამოიყოფა 86,2 მლნ ლარი;
* მაღალმთიან დასახლებებში დაწესებული შეღავათების დასაფინანსებლად დამატებით გამოიყოფა 4,0 მლნ ლარი;
* სასწრაფო დახმარების სამსახურის შეუფერხებელი ფუნქციონირებისთვის დამატებით გამოყოფილია 15,0 მლნ ლარი;
* რეფერალური მომსახურების დასაფინანსებლად დამატებით გამოყოფილია 20,0 მლნ ლარი;
* ახალი კორონავირუსის მკურნალობასთან დაკავშირებული ხარჯებისთვის დამატებით გამოყოფილია 45,0 მლნ ლარი;
* მიმდინარე წელს დაიწყო საზოგადოებრივ სამუშაოზე დასაქმების ხელშეწყობის პროგრამა, რომლისთვისაც გამოიყოფა 39,8 მლნ ლარი.

**საქართველოს გარემოს დაცვისა და სოფლის მეურნეობის სამინისტროს** ასიგნებები2022 წლის თავდაპირველ გეგმასთან შედარებით იზრდება 150.0 მლნ ლარით და განისაზღვრება 743,1 მლნ ლარის ოდენობით. მათ შორის გათვალისწინებულია:

* საქართველოს მთავრობის გადაწყვეტილებით, სასოფლო-სამეურნეო დანიშნულების მიწის ნაკვეთების მესაკუთრეთა ხელშეწყობის მიზნით მიმდინარე წელს დაწყებული ახალი პროგრამის დასაფინანსებლად გამოიყოფა 40,0 მლნ ლარი;
* რთველის დასაფინანსებლად დამატებით გამოიყოფა 40,0 მლნ ლარი;
* შეღავათიანი აგროკრედიტების დააფინანსებლად დამატებით გამოიყოფა 55,0 მლნ ლარი;
* პროგრამის - „დანერგე მომავალი“ დაფინანსება გაზრდილია 10,0 მლნ ლარით;
* გადამამუშავებელი და შემნახველი საწარმოების თანადაფინანსების პროექტის ასიგნებები გაზრდილია 5,0 მლნ ლარით.

**საქართველოს რეგიონული განვითარებისა და ინფრასტრუქტურის სამინისტროს** ასიგნებები იზრდება 80,0 მლნ ლარით განისაზღვრება 2 975,0 მლნ ლარის ოდენობით. ასიგნებების ზრდა ძირითადად დაკავშირებულია 2023 წელს საქართველოში დაგეგმილი ფეხბურთში ევროპის 21 წლამდე ჩემპიონატის მასპინძლობისთვის საფეხბურთო სტადიონების მშენებლობა-რეაბილიტაციასთან. გარდა ამისა, სამინისტროს ასიგნებების ფარგლებში ხორციელდება პროგრამებს შორის თანხების გადანაწილება და პროგრამები განსაზღვრულია შემდეგი მოცულობით:

* საგზაო ინფრასტრუქტურის მშენებლობა-რეაბილიტაცია - 1 852,9 მლნ ლარი;
* რეგიონალური და მუნიციპალური ინფრასტრუქტურის რეაბილიტაცია - 531,5 მლნ ლარი;
* წყალმომარაგების სისტემის მშენებლობა-რეაბილიტაცია 444,9 მლნ ლარი;
* მყარი ნარჩენების მართვა - 33,5 მლნ ლარი;
* ზოგადსაგანმანათლებლო ინფრასტრუქტურის მშენებლობა და რეაბილიტაცია - 93,0 მლნ ლარი;
* სხვა დანარჩენი პროგრამები - 19,2 მლნ ლარი;

**საქართველოს საქართველოს თავდაცვის სამინისტროს** ასიგნებები2022 წლის თავდაპირველ გეგმასთან შედარებით იზრდება 80.0 მლნ ლარით და განისაზღვრება 1 082,4 მლნ ლარის ოდენობით. ზრდა ძირითადად დაკავშირებულია თავდაცვის შესაძლებლობების განვითარებისა და ლოჯისტიკური ხარჯების შეუფერხებლად დასაფინანსებლად;

**საქართველოს შინაგან საქმეთა სამინისტროს** დაფინანსება იზრდება 97.5 მლნ ლარით და განისაზღვრება 962.5 მლნ ლარის ოდენობით. დამატებითი თანხიდან 50,0 მლნ ლარი გათვალისწინებულია ახალი სამაშველო ვერტმფრენების შესყიდვის ნაწილობრივ დასაფინანსებლად, 20,0 მლნ ლარი გათვალისწინებულია პოლიციელებისთვის საცხოვრებელი ბინების მშენებლობის (პოლიციის ქალაქი) ნაწილობრივ დასაფინანსებლად, ხოლო 27,5 მლნ ლარი გათვალისწინებულია სახანძრო მანქანების შესყიდვის მიზნით;

**საქართველოს კულტურის, სპორტისა და ახალგაზრდობის სამინისტროს** დაფინანსება იზრდება 43.0 მლნ ლარით და განისაზღვრება 400,8 მლნ ლარით. ასიგნებების ზრდა ძირითადად დაკავშირებულია სპორტული ფედერაციების მხარდაჭერასთან (11,9 მლნ ლარი), მიღწეული შედეგების გათვალისწინებით სპორტსმენებისთვის დაწესებული ჯილდოების ანაზღაურებასთან (25,0 მლნ ლარი) და 2023 წელს სათხილამურო სპორტში დაგეგმილი მსოფლიო ჩემპიონატის საორგანიზაციო ხარჯების ნაწილობრივ დაფინანსებასთან;

**საქართველოს იუსტიციის სამინისტროს** ასიგნებებიიზრდება 10.0 მლნ ლარით და განისაზღვრება 320,6 მლნ ლარის ოდენობით, რაც გამოწვეულია პენიტენციური დაწესებულებების შეუფერხებლად დაფინანსებით და პატიმართა სამედიცინო მომსახურების ხარჯების ანაზღაურებით;

**საქართველოს განათლების და მეცნიერების სამინისტროს** დაფინანსება უცვლელია, თუმცა წარმოდგენილი ცვლილებების ფარგლებში ხორციელდება პროგრამებს შორის თანხების გადანაწილება;

**საერთო-სახელმწიფოებრივი გადასახდელები** ჯამურად მცირდება 167.3 მლნ ლარით და განისაზღვრება 3 207,0 მლნ ლარის ოდენობით. მათ შორის გათვალისწინებულია:

* საქართველოს რეგიონებში განსახორციელებელი პროექტების ფონდის დაფინანსების ზრდა 130.0 მლნ ლარით (განისაზღვრება 430.0 მლნ ლარის ოდენობით), რაც ძირითადად მიიმართება მუნიციპალიტეტების მიერ ინფრასტრუქტურული პროექტების დასაფინანსებლად;
* ავტონომიური რესპუბლიკებისა და მუნიციპალიტეტებისთვის გადასაცემი ტრანსფერების დაფინანსება იზრდება 66.0 მლნ ლარით და განისაზღვრება 343.0 მლნ ლარის ოდენობით, მათ შორის 65,0 მლნ ლარით იზრდება ქ. თბილისის მუნიციპალიტეტის ტრანსფერი, ხოლო 1,0 მლნ ლარით აფხაზეთის ავტონომიური რესპუბლიკის ბიუჯეტისთვის განსაზღვრული ტრანსფერი;
* საგარეო სახელმწიფო ვალდებულებების მომსახურება და დაფარვისთვის გათვალისწინებული თანხა ჯამში მცირდება 160.0 მლნ ლარის ოდენობით;
* დაგროვებითი საპენსიო სქემის თანადაფინანსების მოცულობა იზრდება 15,0 მლნ ლარით და შეადგენს 275,0 მლნ ლარს;
* დონორების მიერ დაფინანსებული საერთო-სახელმწიფოებრივი მნიშვნელობის გადასახდელების მოცულობა მცირდება 218,3 მლნ ლარით, რაც დაკავშირებულია თბილისის სატრანსპორტო სისტემის განვითარებისთვის დაგეგმილი შესყიდვების გადავადებასთან.

გარდა ზემოაღნიშნულისა, უწყებების შეუფერხებელი ფუნქციონირების მიზნით ცვლილებები გათვალისწინებულია:

* სსიპ – ლევან სამხარაულის სახელობის სასამართლო ექსპერტიზის ეროვნული ბიუროს ასიგნება იზრდება 1,3 მლნ ლარით;
* სსიპ - საქართველოს კონკურენციის ეროვნული სააგენტოს ასიგნება იზრდება 240,0 ათასი ლარით, ხოლო რიცხოვნობა 10 ერთეულით, რაც გამოწვეულია „მომხმარებლის უფლებების დაცვის შესახებ“ საქართველოს კანონის ამოქმედებით;
* სახელმწიფო უსაფრთხოების სამსახურის ასიგნება იზრდება 2,0 მლნ ლარით;
* საკონსტიტუციო სასამართლოს ასიგნება იზრდება 200,0 ათასი ლარით;
* სახელმწიფო რწმუნებულ-გუბერნატორების ადმინისტრაციების ასიგნებები იზრდება 632,0 ათასი ლარით;
* საქართველოს ეკონომიკისა და მდგრადი განვითარების სამინისტროს ასიგნებებში ხორციელდება თანხების შიდა გადანაწილება, ხოლო რიცხოვნობა იზრდება 12 ერთეულით, რაც გამოწვეულია სსიპ - კურორტების განვითარების სააგენტოს რიცხოვნობის გათვალისწინებით.

**მუნიციპალიტეტების დაფინანსება**

გასათვალისწინებელია, რომ დაგეგმილთან შედარებით მაღალი ეკონომიკური ზრდის და შესაბამისად გაზრდილი საგადასახადო შემოსავლების პროგნოზებიდან გამომდინარე მუნიციპალიტეტები, საქართველოს კანონმდებლობით გათვალისწინებული დღგ-ის გაზრდის შედეგად მიიღებენ 1 366,7 მლნ ლარს, რაც 100,3 მლნ ლარით აღემატება თავდაპირველ პროგნოზს:

*/ათასი ლარი/*

| **დასახელება** |  **დღგ-ის 19%-ის განაწილება** | **დღგ-ს პირველადი გეგმა** | **დღგ-ს განახლებული გეგმა** |
| --- | --- | --- | --- |
| ქალაქ თბილისის მუნიციპალიტეტი | 43,25% | 547 869,4 | 591 106,4 |
| ქალაქ ბათუმის მუნიციპალიტეტი | 3,72% | 47 148,4 | 50 842,0 |
| ქობულეთის მუნიციპალიტეტი | 1,34% | 16 936,2 | 18 314,0 |
| ხელვაჩაურის მუნიციპალიტეტი | 0,92% | 11 669,8 | 12 573,8 |
| ქედის მუნიციპალიტეტი | 0,88% | 11 122,6 | 12 027,1 |
| შუახევის მუნიციპალიტეტი | 0,04% | 455,1 | 546,7 |
| ხულოს მუნიციპალიტეტი | 0,31% | 3 950,1 | 4 236,8 |
| ახმეტის მუნიციპალიტეტი | 0,95% | 11 987,9 | 12 983,8 |
| გურჯაანის მუნიციპალიტეტი | 1,24% | 15 671,3 | 16 947,3 |
| დედოფლისწყაროს მუნიციპალიტეტი | 0,20% | 2 520,9 | 2 733,4 |
| თელავის მუნიციპალიტეტი | 1,42% | 17 956,0 | 19 407,4 |
| ლაგოდეხის მუნიციპალიტეტი | 1,04% | 13 139,7 | 14 213,9 |
| საგარეჯოს მუნიციპალიტეტი | 1,13% | 14 299,7 | 15 443,9 |
| სიღნაღის მუნიციპალიტეტი | 0,54% | 6 861,4 | 7 380,3 |
| ყვარლის მუნიციპალიტეტი | 0,59% | 7 456,5 | 8 063,6 |
| ქალაქ ქუთაისის მუნიციპალიტეტი | 3,48% | 44 063,1 | 47 561,9 |
| ჭიათურის მუნიციპალიტეტი | 1,08% | 13 641,6 | 14 760,6 |
| ტყიბულის მუნიციპალიტეტი | 0,52% | 6 558,1 | 7 106,9 |
| წყალტუბოს მუნიციპალიტეტი | 1,13% | 14 346,3 | 15 443,9 |
| ბაღდათის მუნიციპალიტეტი | 0,56% | 7 075,3 | 7 653,6 |
| ვანის მუნიციპალიტეტი | 0,58% | 7 282,6 | 7 927,0 |
| ზესტაფონის მუნიციპალიტეტი | 1,26% | 15 995,5 | 17 220,7 |
| თერჯოლის მუნიციპალიტეტი | 0,81% | 10 232,1 | 11 070,4 |
| სამტრედიის მუნიციპალიტეტი | 1,01% | 12 756,1 | 13 803,9 |
| საჩხერის მუნიციპალიტეტი | 1,21% | 15 261,1 | 16 537,3 |
| ხარაგაულის მუნიციპალიტეტი | 0,54% | 6 858,1 | 7 380,3 |
| ხონის მუნიციპალიტეტი | 0,56% | 7 079,2 | 7 653,6 |
| ქალაქ ფოთის მუნიციპალიტეტი | 0,49% | 6 186,3 | 6 696,9 |
| ზუგდიდის მუნიციპალიტეტი | 2,42% | 30 621,4 | 33 074,6 |
| აბაშის მუნიციპალიტეტი | 0,51% | 6 501,0 | 6 970,3 |
| მარტვილის მუნიციპალიტეტი | 0,81% | 10 202,5 | 11 070,4 |
| მესტიის მუნიციპალიტეტი | 0,48% | 6 091,4 | 6 560,3 |
| სენაკის მუნიციპალიტეტი | 0,92% | 11 631,1 | 12 573,8 |
| ჩხოროწყუს მუნიციპალიტეტი | 0,55% | 6 950,3 | 7 517,0 |
| წალენჯიხის მუნიციპალიტეტი | 0,63% | 8 016,1 | 8 610,3 |
| ხობის მუნიციპალიტეტი | 0,47% | 5 916,0 | 6 423,6 |
| გორის მუნიციპალიტეტი | 3,39% | 42 945,6 | 46 331,8 |
| კასპის მუნიციპალიტეტი | 0,82% | 10 343,9 | 11 207,1 |
| ქარელის მუნიციპალიტეტი | 1,05% | 13 344,7 | 14 350,6 |
| ხაშურის მუნიციპალიტეტი | 1,32% | 16 758,4 | 18 040,7 |
| ქალაქ რუსთავის მუნიციპალიტეტი | 2,98% | 37 714,0 | 40 728,3 |
| ბოლნისის მუნიციპალიტეტი | 0,13% | 1 592,8 | 1 776,7 |
| გარდაბნის მუნიციპალიტეტი | 0,27% | 3 413,1 | 3 690,1 |
| დმანისის მუნიციპალიტეტი | 0,71% | 8 990,5 | 9 703,7 |
| თეთრიწყაროს მუნიციპალიტეტი | 0,72% | 9 089,3 | 9 840,4 |
| მარნეულის მუნიციპალიტეტი | 1,67% | 21 169,8 | 22 824,2 |
| წალკის მუნიციპალიტეტი | 0,20% | 2 556,6 | 2 733,4 |
| ლანჩხუთის მუნიციპალიტეტი | 0,74% | 9 339,4 | 10 113,7 |
| ოზურგეთის მუნიციპალიტეტი | 1,45% | 18 403,2 | 19 817,4 |
| ჩოხატაურის მუნიციპალიტეტი | 0,43% | 5 500,5 | 5 876,9 |
| ადიგენის მუნიციპალიტეტი | 0,62% | 7 828,5 | 8 473,7 |
| ასპინძის მუნიციპალიტეტი | 0,10% | 1 206,0 | 1 366,7 |
| ახალქალაქის მუნიციპალიტეტი | 0,09% | 1 183,2 | 1 230,0 |
| ახალციხის მუნიციპალიტეტი | 1,24% | 15 725,2 | 16 947,3 |
| ბორჯომის მუნიციპალიტეტი | 0,14% | 1 774,8 | 1 913,4 |
| ნინოწმინდის მუნიციპალიტეტი | 0,40% | 5 075,7 | 5 466,9 |
| დუშეთის მუნიციპალიტეტი | 0,69% | 8 780,5 | 9 430,4 |
| თიანეთის მუნიციპალიტეტი | 0,57% | 7 270,5 | 7 790,3 |
| მცხეთის მუნიციპალიტეტი | 0,59% | 7 520,2 | 8 063,6 |
| ყაზბეგის მუნიციპალიტეტი | 0,01% | 159,3 | 136,7 |
| ამბროლაურის მუნიციპალიტეტი | 0,66% | 8 378,1 | 9 020,4 |
| ლენტეხის მუნიციპალიტეტი | 0,38% | 4 839,7 | 5 193,5 |
| ონის მუნიციპალიტეტი | 0,44% | 5 613,8 | 6 013,6 |
| ცაგერის მუნიციპალიტეტი | 0,60% | 7 572,3 | 8 200,3 |
| **სულ ჯამი** | **100%** | **1 266 400,00** | **1 366 720,00** |

**სახელმწიფო ბიუჯეტის ასიგნებები მხარჯავი დაწესებულებების მიხედვით შემდეგნაირად განისაზღვრება:**

 */ათასი ლარი/*

| **დასახელება** | **2022 წლის გეგმა** |
| --- | --- |
| **სულ ჯამი** | **19 678 671,0** |
| **სამინისტროები** | **15 620 904,0** |
| საქართველოს ფინანსთა სამინისტრო | 105 404,8 |
| საქართველოს ეკონომიკისა და მდგრადი განვითარების სამინისტრო | 932 404,9 |
| საქართველოს რეგიონული განვითარებისა და ინფრასტრუქტურის სამინისტრო | 2 975 005,0 |
| საქართველოს იუსტიციის სამინისტრო | 320 568,4 |
| საქართველოს ოკუპირებული ტერიტორიებიდან დევნილთა, შრომის, ჯანმრთელობისა და სოციალური დაცვის სამინისტრო | 6 237 275,8 |
| საქართველოს საგარეო საქმეთა სამინისტრო | 176 603,6 |
| საქართველოს თავდაცვის სამინისტრო | 1 082 431,4 |
| საქართველოს შინაგან საქმეთა სამინისტრო | 962 500,0 |
| საქართველოს გარემოს დაცვისა და სოფლის მეურნეობის სამინისტრო | 743 071,4 |
| საქართველოს განათლებისა და მეცნიერების სამინისტრო | 1 684 835,9 |
| საქართველოს კულტურის, სპორტისა და ახალგაზრდობის სამინისტრო | 400 802,8 |
| **სხვა უწყებები** | **760 367,0** |
| საქართველოს პარლამენტი და მასთან არსებული ორგანიზაციები | 68 035,9 |
| საქართველოს პრეზიდენტის ადმინისტრაცია | 8 792,4 |
| საქართველოს ბიზნესომბუდსმენის აპარატი | 752,9 |
| საქართველოს მთავრობის ადმინისტრაცია | 19 220,0 |
| სახელმწიფო აუდიტის სამსახური | 18 491,3 |
| საქართველოს ცენტრალური საარჩევნო კომისია | 31 489,1 |
| საქართველოს საკონსტიტუციო სასამართლო | 5 150,0 |
| საქართველოს უზენაესი სასამართლო | 14 350,0 |
| საერთო სასამართლოები | 99 120,0 |
| საქართველოს იუსტიციის უმაღლესი საბჭო | 6 840,0 |
| სახელმწიფო რწმუნებულის ადმინისტრაცია აბაშის, ზუგდიდის, მარტვილის, მესტიის, სენაკის, ჩხოროწყუს, წალენჯიხის, ხობის მუნიციპალიტეტებსა და ქალაქ ფოთის მუნიციპალიტეტში | 1 052,3 |
| სახელმწიფო რწმუნებულის ადმინისტრაცია ლანჩხუთის, ოზურგეთისა და ჩოხატაურის მუნიციპალიტეტებში | 834,7 |
| სახელმწიფო რწმუნებულის ადმინისტრაცია ბაღდათის, ვანის, ზესტაფონის, თერჯოლის, სამტრედიის, საჩხერის, ტყიბულის, წყალტუბოს, ჭიათურის, ხარაგაულის, ხონის მუნიციპალიტეტებსა და ქალაქ ქუთაისის მუნიციპალიტეტში | 939,2 |
| სახელმწიფო რწმუნებულის ადმინისტრაცია ახმეტის, გურჯაანის, დედოფლისწყაროს, თელავის, ლაგოდეხის, საგარეჯოს, სიღნაღისა და ყვარლის მუნიციპალიტეტებში | 950,7 |
| სახელმწიფო რწმუნებულის ადმინისტრაცია დუშეთის, თიანეთის, მცხეთისა და ყაზბეგის მუნიციპალიტეტებში | 867,4 |
| სახელმწიფო რწმუნებულის ადმინისტრაცია ამბროლაურის, ლენტეხის, ონისა და ცაგერის მუნიციპალიტეტებში | 844,2 |
| სახელმწიფო რწმუნებულის ადმინისტრაცია ადიგენის, ასპინძის, ახალციხის, ახალქალაქის, ბორჯომისა და ნინოწმინდის მუნიციპალიტეტებში | 820,7 |
| სახელმწიფო რწმუნებულის ადმინისტრაცია ბოლნისის, გარდაბნის, დმანისის, თეთრი წყაროს, მარნეულის, წალკის მუნიციპალიტეტებსა და ქალაქ რუსთავის მუნიციპალიტეტში | 1 194,8 |
| სახელმწიფო რწმუნებულის ადმინისტრაცია გორის, კასპის, ქარელისა და ხაშურის მუნიციპალიტეტებში | 821,2 |
| საქართველოს სახელმწიფო უსაფრთხოების სამსახური | 150 700,0 |
| საქართველოს პროკურატურა | 47 870,0 |
| შერიგებისა და სამოქალაქო თანასწორობის საკითხებში საქართველოს სახელმწიფო მინისტრის აპარატი | 3 130,0 |
| საქართველოს დაზვერვის სამსახური | 15 400,0 |
| სსიპ - საჯარო სამსახურის ბიურო | 1 705,0 |
| სსიპ - იურიდიული დახმარების სამსახური | 8 170,5 |
| სსიპ - ვეტერანების საქმეთა სახელმწიფო სამსახური | 9 495,0 |
| სსიპ – საქართველოს ფინანსური მონიტორინგის სამსახური | 2 292,0 |
| ა(ა)იპ - საქართველოს სოლიდარობის ფონდი | 278,6 |
| საქართველოს სახელმწიფო დაცვის სპეციალური სამსახური | 67 188,5 |
| საქართველოს სახალხო დამცველის აპარატი | 8 869,0 |
| სსიპ – საზოგადოებრივი მაუწყებელი | 82 180,0 |
| სსიპ - საქართველოს კონკურენციის ეროვნული სააგენტო | 3 670,0 |
| ყოფილი სამხრეთ ოსეთის ავტონომიური ოლქის ტერიტორიაზე დროებითი ადმინისტრაციულ-ტერიტორიული ერთეულის ადმინისტრაცია - სამხრეთ ოსეთის ადმინისტრაცია | 2 636,0 |
| საქართველოს საპატრიარქო | 25 000,0 |
| სსიპ – ლევან სამხარაულის სახელობის სასამართლო ექსპერტიზის ეროვნული ბიურო | 11 300,0 |
| სსიპ – საქართველოს სტატისტიკის ეროვნული სამსახური – საქსტატი | 12 968,0 |
| სსიპ - საქართველოს მეცნიერებათა ეროვნული აკადემია | 4 434,0 |
| საქართველოს სავაჭრო-სამრეწველო პალატა | 1 602,0 |
| სსიპ - რელიგიის საკითხთა სახელმწიფო სააგენტო | 5 388,8 |
| სახელმწიფო ინსპექტორის სამსახური | 11 300,0 |
| სსიპ - სახელმწიფო ენის დეპარტამენტი | 543,8 |
| სსიპ - საჯარო და კერძო თანამშრომლობის სააგენტო | 269,0 |
| ეროვნული უსაფრთხოების საბჭოს აპარატი | 3 410,0 |
| **საერთო-სახელმწიფოებრივი მნიშვნელობის გადასახდელები** | **3 297 400,0** |
| საგარეო სახელმწიფო ვალდებულებების მომსახურება და დაფარვა | 1 270 000,0 |
| საშინაო სახელმწიფო ვალდებულებების მომსახურება და დაფარვა | 565 000,0 |
| ავტონომიური რესპუბლიკებისა და მუნიციპალიტეტებისთვის გადასაცემი ტრანსფერები | 343 000,0 |
| დონორების მიერ დაფინანსებული საერთო-სახელმწიფოებრივი გადასახდელები | 105 650,0 |
| საქართველოს მთავრობის სარეზერვო ფონდი | 55 000,0 |
| წინა წლებში წარმოქმნილი დავალიანების დაფარვისა და სასამართლო გადაწყვეტილებების აღსრულების ფონდი | 50 000,0 |
| საქართველოს რეგიონებში განსახორციელებელი პროექტების ფონდი | 430 000,0 |
| მაღალმთიანი დასახლებების განვითარების ფონდი | 20 000,0 |
| დაგროვებითი საპენსიო სქემის თანადაფინანსება | 275 000,0 |
| საერთაშორისო პარტნიორებთან თანამშრომლობით მუნიციპალიტეტებში დაგეგმილი რეფორმების ფინანსური მხარდაჭერა | 10 000,0 |
| 2020-2022 წლების საპილოტე რეგიონების ინტეგრირებული განვითარების პროგრამის ფარგლებში შერჩეული პროექტების დაფინანსება მუნიციპალიტეტებში | 170 000,0 |
| სხვა დანარჩენი პროგრამები | 3 750,0 |

 **ა.დ) კანონპროექტის კავშირი სამთავრობო პროგრამასთან და შესაბამის სფეროში არსებულ სამოქმედო გეგმასთან, ასეთის არსებობის შემთხვევაში (საქართველოს მთავრობის მიერ ინიცირებული კანონპროექტის შემთხვევაში):**

 პროექტი შეესაბამება არსებულ სამთავრობო პროგრამას და ხელისუფლების მიერ COVID-19-ის პანდემიასთან დაკავშირებით შემუშავებულ ანტიკრიზისულ გეგმას.

 **ა.ე) კანონპროექტის ძალაში შესვლის თარიღის შერჩევის პრინციპი, ხოლო კანონისთვის უკუძალის მინიჭების შემთხვევაში − აღნიშნულის თაობაზე შესაბამისი დასაბუთება:**

კანონპროექტის ამოქმედება გათვალისწინებულია კანონის გამოქვეყნებისთანავე.

 **ა.ვ) კანონპროექტის დაჩქარებული წესით განხილვის მიზეზები და შესაბამისი დასაბუთება (თუ ინიციატორი ითხოვს კანონპროექტის დაჩქარებული წესით განხილვას):**

ასეთი არ არსებობს.

 **ბ) კანონპროექტის ფინანსური გავლენის შეფასება საშუალოვადიან პერიოდში (კანონპროექტის ამოქმედების წელი და შემდგომი სამი წელი):**

 **ბ.ა) კანონპროექტის მიღებასთან დაკავშირებით აუცილებელი ხარჯების დაფინანსების წყარო:**

 კანონის პროექტი განსაზღვრავს მხოლოდ 2022 წლის სახელმწიფო ბიუჯეტის ასიგნებებს მხარჯავი დაწესებულებებისა და მათ მიერ განსახორციელებელი პროგრამებისათვის.

 **ბ.ბ) კანონპროექტის გავლენა სახელმწიფო ან/და მუნიციპალური ბიუჯეტის საშემოსავლო ნაწილზე:**

 კანონის პროექტი განსაზღვრავს 2022 წლის სახელმწიფო ბიუჯეტის დაზუსტებული შემოსავლების საპროგნოზო მაჩვენებლებს.

 **ბ.გ) კანონპროექტის გავლენა სახელმწიფო ან/და მუნიციპალური ბიუჯეტის ხარჯვით ნაწილზე:**

 კანონის პროექტი განსაზღვრავს 2022 წლის სახელმწიფო ბიუჯეტის დაზუსტებულ ასიგნებებს მხარჯავი დაწესებულებებისა და მათ მიერ განსახორციელებელი პროგრამებისათვის;

 **ბ.დ) სახელმწიფოს ახალი ფინანსური ვალდებულებები, კანონპროექტის გავლენით სახელმწიფოს ან მის სისტემაში არსებული უწყების მიერ მისაღები პირდაპირი ფინანსური ვალდებულებების (საშინაო ან საგარეო ვალდებულებები) მითითებით:**

 კანონის პროექტი განსაზღვრავს 2022 წლის სახელმწიფო ბიუჯეტით გათვალისწინებულ ვალდებულებებს.

 **ბ.ე) კანონპროექტის მოსალოდნელი ფინანსური შედეგები იმ პირთათვის, რომელთა მიმართაც ვრცელდება კანონპროექტის მოქმედება, იმ ფიზიკურ და იურიდიულ პირებზე გავლენის ბუნებისა და მიმართულების მითითებით, რომლებზედაც მოსალოდნელია კანონპროექტით განსაზღვრულ ქმედებებს ჰქონდეს პირდაპირი გავლენა:**

 კანონის პროექტი ვრცელდება 2022 წლის სახელმწიფო ბიუჯეტით გათვალისწინებული პროგრამების ბენეფიციარებზე.

 **ბ.ვ) კანონპროექტით დადგენილი გადასახადის, მოსაკრებელის ან სხვა სახის გადასახდელის (ფულადი შენატანის) ოდენობა შესაბამის ბიუჯეტში და ოდენობის განსაზღვრის პრინციპი:**

 კანონის პროექტი არ ითვალისწინებს გადასახადის, მოსაკრებლის ან სხვა სახის გადასახდელის დადგენას.

 **ბ​1) ბავშვის უფლებრივ მდგომარეობაზე კანონპროექტის ზეგავლენის შეფასება:**

 კანონის პროექტი ითვალისწინებს 2022 წლის 1 ივნისიდან სოციალურად დაუცველი ბავშვების დახმარების 100 ლარიდან 150 ლარამდე ზრდასთან დაკავშირებული ხარჯების დაფინანსებას.

 **გ) კანონპროექტის მიმართება საერთაშორისო სამართლებრივ სტანდარტებთან:**

 **გ.ა) კანონპროექტის მიმართება ევროკავშირის სამართალთან:**

 კანონპროექტი არ ეწინააღმდეგება ევროკავშირის სამართალს.

 **გ.ბ) კანონპროექტის მიმართება საერთაშორისო ორგანიზაციებში საქართველოს წევრობასთან დაკავშირებულ ვალდებულებებთან:**

 კანონპროექტი არ ეწინააღმდეგება საქართველოს მიერ საერთაშორისო ორგანიზაციებში წევრობასთან დაკავშირებულ ვალდებულებებს.

 **გ.გ) კანონპროექტის მიმართება საქართველოს ორმხრივ და მრავალმხრივ ხელშეკრულებებთან და შეთანხმებებთან, აგრეთვე, ისეთი ხელშეკრულების/შეთანხმების არსებობის შემთხვევაში, რომელსაც უკავშირდება კანონპროექტის მომზადება, - მისი შესაბამისი მუხლი ან/და ნაწილი:**

 კანონპროექტი არ ეწინააღმდეგება საქართველოს ორმხრივი და მრავალმხრივი ხელშეკრულებებს. აგერეთვე, კანონპროექტი არ უკავშირდება რომელიმე ხელშეკრულებას/შეთანხმებას.

 **გ.დ) არსებობის შემთხვევაში, ევროკავშირის ის სამართლებრივი აქტი, რომელთან დაახლოების ვალდებულებაც გამომდინარეობს „ერთი მხრივ, საქართველოსა და, მეორე მხრივ, ევროკავშირსა და ევროპის ატომური ენერგიის გაერთიანებას და მათ წევრ სახელმწიფოებს შორის ასოცირების შესახებ შეთანხმებიდან“ ან ევროკავშირთან დადებული საქართველოს სხვა ორმხრივი და მრავალმხრივი ხელშეკრულებებიდან:**

 ასეთი არ არსებობს.

 **დ) კანონპროექტის მომზადების პროცესში მიღებული კონსულტაციები:**

 **დ.ა) სახელმწიფო, არასახელმწიფო ან/და საერტაშორისო ორგანიზაცია/დაწესებულება, ექსპერტი, სამუშაო ჯგუფი, რომელმაც მონაწილეობა მიიღო კანონპროექტის შემუშავებაში, ასეთის არსებობის შემთხვევაში:**

 წარმოდგენილი კანონპროექტის მომზადებისათვის გამოყენებული ძირითადი მაკროეკონომიკური პარამეტრები, ასევე ცვლილებების ძირითადი არსი შეთანხმებულია საერთაშორისო სავალუტო ფონდთან.

 **დ.ბ) კანონპროექტის შემუშავებაში მონაწილე ორგანიზაციის/დაწესებულების, სამუშაო ჯგუფის, ექსპერტის შეფასება კანონპროექტის მიმართ, ასეთის არსებობის შემთხვევაში:**

 ასეთი არ არსებობს.

 **დ.გ) სხვა ქვეყნების გამოცდილება კანონპროექტის მსგავსი კანონების იმპლემენტაციის სფეროში, იმ გამოცდილების მიმოხილვა, რომელიც მაგალითად იქნა გამოყენებული კანონპროექტის მომზადებისას, ასეთი მიმოხილვის მომზადების შემთხვევაში:**

ასეთი მიმოხილვა არ არსებობს.

 **ე) კანონპროექტის ავტორი**

 საქართველოს ფინანსთა სამინისტრო

 **ვ) კანონპროექტის ინიციატორი**

 საქართველოს მთავრობა